Teosta epäillään vuonna 1982 syntynyttä miestä, joka on vangittu Itä-Uudenmaan käräjäoikeudessa todennäköisin syin epäiltynä murhasta.

Isäpuolta epäillään vakavasti sairaan lapsen murhasta Nurmijärvellä. Aiheesta kertoi aiemmin MTV.

Itä-Uudenmaan poliisi kertoo, että poliisilla on tutkittavana Nurmijärvellä 21. - 22.11.2018 välisenä aikana tapahtunut epäilty henkirikos.

– Tapausta tutkitaan rikosnimikkeellä murha, jutun tutkinnanjohtaja, rikoskomisario Heidi Niemi Itä-Uudenmaan poliisista kertoo Ilta-Sanomille.

Hän korostaa, että asian esitutkinta on kesken.

– Tässä vaiheessa esitutkintaa Itä-Uudenmaan poliisi ei tiedota tapauksesta enempää, hän sanoo.

Henkirikos tapahtui yksityisasunnossa

Epäilty henkirikos tapahtui Nurmijärvellä sijaitsevassa yksityisasunnossa.

– Uhri on alaikäinen, vakavasti sairas lapsi. Tässä vaiheessa esitutkintaa poliisi ei kerro tarkempia tietoja uhrin terveydentilasta, iästä tai sukupuolesta eikä poliisi avaa epäillyn rikoksen tekotapaa eikä motiivia, poliisi kertoi aiemmin tiedotteessaan.

Teosta epäillään vuonna 1982 syntynyttä miestä, joka on 25.11. vangittu Itä-Uudenmaan käräjäoikeudessa todennäköisin syin epäiltynä murhasta.